SA'ners aangemoedig om betrokke te raak by begrotingsrede | Maroela Media
Pravin Gordhan, minister van finansies, sal op 22 Februarie om 14:00 die begrotingsrede aan die parlement en Suid-Afrikaners voorhou.
Die jaarlikse begroting is 'n belangrike ekonomiese instrument, aangesien dit die toon aangee vir regeringsdienslewering in lyn met die verpligtinge wat pres. Jacob Zuma in sy staatsrede aangekondig het. Dit prioritiseer ook die regering se besteding wat die regering in staat stel om sy doelwitte te bereik.
Donald Liphoko, waarnemende direkteur-generaal van die departement kommunikasie, het gesê die voorlegging van die nasionale begroting is 'n belangrike deel van ons "oop en verantwoordbare begrotingsproses". "Dit bied 'n uiteensetting van die geld wat beskikbaar is om beleidsbesluite te implementeer om maatskaplike en ekonomiese transformasie te bereik," het Liphoko gesê. "Dit is daarom belangrik vir die publiek om bewus te wees van die regering se begroting en die impak daarvan op die land."
Die begrotingsrede sal regstreeks op 'n aantal platforms uitgesaai word, insluitend die SAUK, eNCA, die parlement se YouTube-kanaal en radiostasies. "Dit sal alle Suid-Afrikaners die geleentheid bied om dié belangrike geleentheid te volg, en om deel te neem aan gesprekke oor ons ekonomie en om uiteindelik aktief 'n rol te speel om ons ekonomie te vorm," het Liphoko bygevoeg. "Dit sal Suid-Afrikaners ook toegang bied tot noodsaaklike inligting wat hulle benodig om staatsdepartemente aanspreeklik te hou wat besteding en dienslewering betref."